Diari Oficial de la Generalitat Valenciana


Sumari del DOGV 9993, del 26-11-2024 (2024/12282)

DECRET 172/2024, de 26 de noviembre, del Consell, pel qual s’aproven les bases reguladores i el procediment de concessió directa d’ajudes urgents dirigides a facilitar el manteniment de l’ocupació i la reactivació econòmica de les empreses que hagen patit danys pel temporal de vent i pluges iniciat el 29 d’octubre de 2024 en la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/11/26/172/dof/vci/html**

### Dades del document

Número de DOGV
:   9993

Data del DOGV
:   26-11-2024

Secció del DOGV
:   I. DISPOSICIONS GENERALS

Número del document
:   2024/12836

CVE
:   IJIP-O-7484-50429

Data del document
:   26-11-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Decret

Correcció d'errades

Anàlisi jurídica

 Descriptors 

:   * indústria diversa
    * ajuda a la indústria
    * suport econòmic
    * desastre natural

El passat 29 d’octubre de 2024, la Comunitat Valenciana es va vore afectada per un episodi de pluges torrencials, a conseqüència d’una depressió aïllada en nivells alts (d’ara en avant, DANA), excepcionalment destructiva, amb registres de precipitació acumulada superiors als 400 litres per metre quadrat en 24 hores en moltes localitats, forts vents i inundacions, que han afectat milers de ciutadans i ciutadanes i han suposat la pèrdua irreparable de nombroses vides humanes, vivendes i utensilis, elements de transport, béns públics i privats, accés als servicis bàsics, destrucció d’infraestructures i empreses, amb la consegüent pèrdua de llocs de treball i de capacitat productiva de les indústries, els comerços i els servicis situats en el territori afectat per este temporal.

Per això, és necessari, una vegada posades en marxa les actuacions més peremptòries per a proveir les persones físiques més directament afectades pel temporal de les ajudes per a pal·liar la pèrdua de béns de primera necessitat, abordar amb la màxima urgència totes les actuacions necessàries per a coadjuvar a la reconstrucció, la recuperació i la reactivació de l’activitat econòmica en els municipis devastats per la DANA.

Atesa la intensitat del temporal, la superfície i el nombre de persones afectades per este i els efectes catastròfics originats, els danys han de ser reparats amb la màxima urgència per a poder recuperar l’activitat econòmica en tota la zona i, amb això, el restabliment dels servicis públics essencials, la recuperació de l’ocupació i de la capacitat productiva de les empreses, que repercutix, de manera directa, en el benestar de les persones i de la societat en general i, en definitiva, la tornada a la normalitat en les zones afectades.

Hi ha, a més, una alta probabilitat de tancaments definitius, especialment en el cas de pimes, situades tant en àrees industrials com en baixos comercials que han resultat especialment afectats per la virulència de les inundacions, i el seu efecte derivaria en un alt impacte sobre l’economia local d’estos municipis, la província i la Comunitat Valenciana, en el seu conjunt.

Quant a les dades del teixit empresarial dels municipis inclosos en esta àrea, amb diferent nivell d’afectació, el nombre d’empreses potencialment afectades se situa en 66.088 i 67.950 locals potencialment afectats. El sector servicis és el més afectat i suposa el 79,8 % del total, amb 19.288 locals. Els treballadors residents en el conjunt de municipis ascendixen a 429.481, mentres que els no residents en la zona, però que treballen en esta, suposen 404.108. També s’han vist afectades àrees industrials i parcs empresarials en els quals operen unes 5.000 empreses. Quant a les dades referides a l’activitat comercial minorista, el nombre d’empreses situades en municipis afectats se situa en 7.359, que donen treball a 42.651 persones. Finalment, cal assenyalar que 4.081 locals de comerç majorista, així com 21.126 locals d’altres activitats urbanes, hostaleria, perruqueries, acadèmies, clíniques, tallers, gimnasos, etc., s’han vist afectats pels efectes de la DANA. Totes estes dades reflectixen la magnitud de la catàstrofe i la seua repercussió en l’economia de la província de València i, per extensió, de tota la Comunitat Valenciana. S’estima un impacte aproximat del 32 % del PIB en la província de València i un 24,7 % de l’ocupació.

La llista de municipis afectats pel temporal, fins a un total de 75 municipis, s’arreplega en l’annex I de l’Acord de 4 de novembre de 2024, del Consell, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 en la Comunitat Valenciana.

El present decret respon a la necessitat de donar una resposta urgent a l’excepcional situació de les empreses afectades per l’ona de destrucció que ha suposat el temporal i que ha obligat el Consell de Ministres a adoptar, en la seua reunió de data 5 de novembre, la declaració de zona afectada greument per una emergència de protecció civil de les comunitats autònomes de Comunitat Valenciana, Castella-la Manxa, Andalusia, Illes Balears i Aragó, a conseqüència de la depressió aïllada en nivells alts (DANA) que ha afectat àmplies zones de la Península i Balears entre el 28 d’octubre i el 4 de novembre de 2024.

Concorren, en este cas, circumstàncies singulars i raons d’interés públic, social, econòmic i humanitari que dificulten la convocatòria pública d’ajudes i justifiquen el seu atorgament en règim de concessió directa, d’acord amb el que preveu l’article 22, apartat 2.c, de la Llei 38/2003, de 17 de novembre, general de subvencions, i l’article 168.1.C, de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

D’acord amb el Decret 32/2024, de 21 de novembre, del president de la Generalitat, pel qual es determinen el nombre i la denominació de les conselleries i les seues atribucions, i amb el Decret 81/2024, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, corresponen a la Conselleria d’Innovació, Indústria, Comerç i Turisme les competències en matèria d’indústria, energia, mines, sectors productius, investigació i innovació tecnològiques, comerç interior i exterior, fires sectorials i activitats promocionals, artesania, consum i turisme, per la qual cosa competix a este departament del Consell l’impuls i la reactivació de l’activitat econòmica i dels sectors productius, incloent totes les empreses situades en la zona afectada per la DANA, amb independència del sector al qual pertanguen o l’activitat econòmica que desenrotllen.

Per tot el que s’ha exposat, havent-se seguit els tràmits que s’arrepleguen en l’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en virtut del que disposa l’article 28.c i 33.2 de la Llei 5/1983, de 30 de desembre, del Consell, a proposta de la consellera d’Innovació, Indústria, Comerç i Turisme, i prèvia deliberació del Consell en la reunió de 26 de novembre de 2024,

DECRETE

*Article 1. Objecte*

1. L’objecte d’este decret és aprovar les bases reguladores i establir el procediment per a la concessió directa d’ajudes dirigides al manteniment de l’ocupació i a la reactivació econòmica de les empreses que s’hagen vist afectades per la DANA iniciada en la Comunitat Valenciana el dia 29 d’octubre de 2024.

2. A l’efecte d’estes subvencions, es consideraran afectades per la DANA les empreses delimitades en l’article 3 d’este decret amb béns situats en naus, locals, establiments o espais vinculats al desenrotllament de la seua activitat econòmica que s’hagen vist danyats materialment pels efectes d’esta.

3. La nau, el local, l’establiment o l’espai vinculat a l’activitat econòmica a on es van produir els danys haurà d’estar situat en qualsevol dels municipis afectats per la DANA inclosos en l’Acord de 4 de novembre de 2024, del Consell, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 en la Comunitat Valenciana, i que es reproduïx en l’annex del present decret.

*Article 2. Raons d’interés públic que concorren en la concessió i la impossibilitat de la convocatòria pública*

1. Estes subvencions es concedixen de manera directa, en aplicació del que preveu l’article 22.2.c de la Llei 38/2003, de 17 de novembre, general de subvencions, i l’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, perquè concorren raons d’interés econòmic, social i humanitari, en virtut de les circumstàncies de les quals s’ha deixat constància en l’Acord de 4 de novembre de 2024, del Consell, pel qual s’adopten mesures urgents per a pal·liar els danys produïts pel temporal iniciat el 29 d’octubre de 2024 en la Comunitat Valenciana, així com de l’acord del Consell de Ministres de 5 de novembre, pel qual es declara «Zona afectada greument per una emergència de protecció civil» el territori damnificat a conseqüència de la depressió aïllada en nivells alts (DANA) que ha afectat àmplies zones de la Península i Balears entre el 28 d’octubre i el 4 de novembre de 2024.

2. Les subvencions regulades en este decret tenen un caràcter singular derivat del caràcter excepcional i únic dels esdeveniments produïts per la DANA. Atés l’objecte específic de les subvencions, es requerix una concessió directa i no és procedent una convocatòria pública.

3. En concret, les raons d’interés públic que justifiquen l’atorgament directe de les subvencions radiquen en la urgent necessitat de reactivar l’activitat econòmica i la recuperació de l’ocupació en les empreses afectades per la DANA i, amb això, accelerar la tornada a la normalitat en les zones afectades.

*Article 3. Empreses beneficiàries i requisits*

1. Seran beneficiàries d’estes ajudes les empreses que tenien activitat econòmica en funcionament el 28 d’octubre de 2024 en els municipis afectats i que, a conseqüència de la DANA, hagen patit danys materials en els seus béns situats en naus, locals, establiments o espais vinculats al desenrotllament de la seua activitat econòmica.

2. A l’efecte d’estes ajudes, es consideren empreses les persones jurídiques que es dediquen a una activitat econòmica, amb independència del nombre de persones treballadores contractades, així com les persones físiques incloses en el Règim Especial de Treballadors Autònoms, sempre que en este cas tingueren contractada, a 28 d’octubre de 2024, almenys, una persona treballadora per compte d’altri.

3. A l’efecte d’estes ajudes, es consideren empreses que tenien activitat econòmica en funcionament el 28 d’octubre de 2024 aquelles que estigueren d’alta en eixa data en el Cens d’empresaris, professionals i retenidors.

4. La concessió d’esta ajuda quedarà condicionada a l’obligació que les empreses beneficiàries continuen d’alta en el cens d’empresaris, professionals i retenidors el 30 de juny de 2025 i mantinguen la seua activitat econòmica en la Comunitat Valenciana. L’incompliment d’esta obligació podrà suposar la revocació total o parcial de l’ajuda, prèvia tramitació del corresponent expedient administratiu.

5. Així mateix, podran ser beneficiàries les agrupacions de persones físiques o jurídiques, públiques o privades, societats civils i comunitats de béns, o qualsevol altre tipus d’unitat econòmica o patrimoni separat sense personalitat jurídica pròpia que reunisca els requisits exigits a la resta de beneficiàries en els apartats anteriors d’este article, però no podran sol·licitar ajuda, al mateix temps, els socis, comuners o integrants d’estes agrupacions.

6. No podran obtindre la condició d’empreses beneficiàries les que concórreguen en alguna de les circumstàncies de l’article 13.2 de la Llei 38/2003, de 17 de novembre, general de subvencions, excepte el que indica l’apartat següent.

7. De conformitat amb el que disposa l’article 6 del Decret llei 11/2024, de 12 de novembre, del Consell, pel qual s’adopten mesures administratives i economico-pressupostàries per a facilitar la resposta de la Generalitat a conseqüència de la DANA patida per la Comunitat Valenciana els dies 28 i 29 d’octubre de 2024, les empreses sol·licitants, siguen persones físiques com jurídiques, estan exceptuades del requisit de trobar-se al corrent en el compliment de les obligacions tributàries o davant de la seguretat social que establixen els articles 13.2 i 34.5 de la Llei 38/2003, de 17 de novembre, general de subvencions. Igualment, no serà aplicable el que disposen estos articles a les beneficiàries que tinguen la condició de deutores per resolució de procedència de reintegrament.

*Article 4. Finançament i quantia de les ajudes*

1. L’import global màxim de les ajudes que es concediran derivades del present decret ascendix a 100 milions d’euros, dels quals 16.926.801 euros es consignaran en el pressupost de la Generalitat per a l’exercici 2024, i els altres 42.582.243 euros, en el pressupost de la Generalitat per a l’exercici 2025. D’acord amb la previsió legal del penúltim paràgraf de la lletra C de l’apartat 1 de l’article 168 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, estes ajudes s’imputaran a la línia de subvenció que s’habilite mitjançant la corresponent modificació pressupostària.

2. D’acord amb la previsió legal de l’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, estes ajudes s’imputaran a la línia de subvenció que s’habilite, mitjançant la corresponent modificació pressupostària.

3. Amb caràcter estimatiu, s’establix la següent distribució segons l’activitat de l’empresa sol·licitant:

a) Programa I: Empreses industrials: 50 milions d’euros (distribuïts al 50 % entre els exercicis 2024 i 2025).

S’inclouen en este programa les empreses del grup d’activitats C «Indústria manufacturera» (codis CNAE del 10 a 33) de conformitat amb la Classificació nacional d’activitats econòmiques (CNAE 2009), aprovada pel Reial decret 475/2007, de 13 d’abril.

b) Programa II: Empreses comercials, turístiques, de servicis i altres tipus d’activitat: 50 milions d’euros (distribuïts al 50 % entre els exercicis 2024 i 2025).

S'inclouen en este programa les empreses que desenrotllen activitats en els grups del CNAE 2009 no inclosos en l'apartat anterior.

4. L'import mínim de l'ajuda serà de 5.000 euros per empresa. Este import s'incrementarà en 1.000 euros addicionals per cada persona treballadora que tinga contractada per compte d'altri el 28 d'octubre de 2024, amb els imports màxims següents:

– Programa I: fins a un màxim de 30.000 euros per empresa beneficiària.

– Programa II: fins a un màxim de 15.000 euros per empresa beneficiària.

5. L'import global indicat en l'apartat primer es podrà incrementar en una quantia addicional mitjançant el Decret del Consell que serà publicat en el *Diari Oficial de la Generalitat Valenciana*.

6. Considerant que la distribució indicada en l'apartat tercer és estimativa, en funció de l'import total d'ajudes sol·licitat i a fi de poder atendre el major nombre possible de sol·licituds, els crèdits sobrants en un dels programes i, si és el cas, les quanties addicionals en què es puga incrementar el crèdit total disponible podran redistribuir-se entre tots dos programes.

Es delega en la persona titular de la direcció general competent en matèria d'indústria la resolució de redistribució, sense que la mateixa implique l'obertura de termini per a presentar noves sol·licituds, ni l'inici de nou còmput de termini per a resoldre. La mencionada resolució haurà de publicar-se, en tot cas, en el *Diari Oficial de la Generalitat Valenciana*.

*Article 5. Termini i forma de presentació de sol·licituds*

1. Les empreses podran sol·licitar la subvenció que es preveu en el present decret, des de les 9:00 hores del 28 de novembre fins al 31 de desembre de 2024. Es presentarà una única sol·licitud per empresa.

2. La sol·licitud es presentarà obligatòriament de manera telemàtica, a través de la Seu electrònica de la Generalitat (<https://sede.gva.es/va/>), accedint a la guia PROP, Tràmits i servicis, en aplicació de l’apartat 3 de l’article 14 de la Llei 39/2015, d’1 d’octubre, del procediment administratiu comú de les administracions públiques, en el següent enllaç:

<https://www.gva.es/va/inicio/procedimientos?id_proc=G101783>

3. Les empreses sol·licitants hauran d’omplir, a través del tràmit telemàtic específic:

a) El model de sol·licitud normalitzat d’ajuda.

La presentació de la sol·licitud comporta l’autorització perquè la Generalitat puga consultar a través dels servicis d’intermediació l’alta en l’IAE i la consulta del nombre de treballadors d’una empresa per codi de compte de cotització.

b) El formulari de dades específiques, en el qual tenen les obligacions següents:

– Declarar que és una empresa afectada en els seus béns pels efectes de la DANA.

– A l’efecte d’acreditar que es troba en el supòsit anterior:

i) Les empreses que disposaven d’una assegurança de danys hauran de declarar-ho i autoritzar la Generalitat Valenciana per a consultar al Consorci de Compensació d’Assegurances la declaració d’un sinistre consorciable.

ii) Les empreses que no disposaven d’una assegurança de danys o que, disposant d’assegurança, el sinistre no és consorciable, hauran de declarar-ho i ho acreditaran mitjançant l’autorització per a consultar a l’ajuntament a on es van produir els danys la seua condició d’empresa afectada, sempre que este haja elaborat una llista oficial d’empreses afectades per la DANA. També es podrà acreditar mitjançant la presentació d’actes notarials, informes pericials o altres documents emesos per entitats independents que acrediten els danys patits.

iii) En cas que es tracte d’entitats sense personalitat jurídica, els socis, comuners o integrants d’estes hauran de manifestar els compromisos d’execució assumits per cada membre, així com l’import de subvenció aplicable per cada un.

– Declarar que l’empresa no incorre en les prohibicions per a obtindre la condició de beneficiària que establix l’article 13 de la Llei 37/2003, de 17 de novembre, general de subvencions, excepte el que establixen els apartats e i g d’este article.

4. D’acord amb el que disposen els articles 23 i 68 de la Llei 39/2015, d’1 d’octubre, del procediment administratiu comú de les administracions públiques, si la documentació no s’ha omplit completament, hi ha dos o més sol·licituds de subvenció que versen sobre el mateix establiment, o no s’han aportat els requisits i documents que s’assenyalen en este decret, es requerirà als interessats que, en un termini de cinc dies hàbils, esmenen la falta o presenten els documents preceptius, amb la indicació que, si no ho fan, es considerarà que han desistit, prèvia resolució d’arxivament de l’expedient, que es dictarà en els termes que preveu l’article 21 de la norma mencionada, amb la qual cosa quedarà sense efecte la sol·licitud de la subvenció i, per tant, es perdrà el dret a percebre-la.

*Article 6. Procediment i òrgans competent.*

1. Estes ajudes es concedixen per la concurrència d’una situació excepcional en la qual es troben les empreses sol·licitants, per això, per a concedir-les, només caldrà omplir telemàticament la sol·licitud i els formularis indicats en l’article anterior, sense perjuí de les verificacions i els controls que s’efectuen amb posterioritat al pagament.

2. La concessió de les ajudes s’efectuarà en règim de concessió directa per rigorós orde d’entrada de les sol·licituds en cada programa. Si s’esgotara el pressupost disponible en un programa, s’inclouran les sol·licitants que no hagen pogut rebre l’ajuda per falta de crèdit pressupostari en una llista de reserva, atenent l’orde d’entrada de les sol·licituds, per al cas d’obtindre’s pressupost addicional per a algun dels programes.

3. Es delega en els següents centres directius la resolució de les sol·licituds d’estes ajudes, segons la següent distribució per activitat de les empreses sol·licitants, als quals correspondrà també la tramitació i gestió de les sol·licituds presentades i la resolució de les incidències que es produïsquen amb anterioritat o posterioritat a la concessió:

a) Direcció general competent en matèria d’indústria: programa I.

b) Direcció general competent en matèria de comerç: programa II.

4. Es podran fer resolucions parcials per cada centre directiu a mesura que es presenten les sol·licituds. S’entendrà notificada la resolució mitjançant la publicació en el DOGV de la resolució de concessió.

5. Transcorregut el termini de 6 mesos des de la finalització del termini de presentació de les sol·licituds, sense haver-se resolt i notificat, estes s’entendran desestimades. Contra esta desestimació presumpta, es podrà interposar un recurs potestatiu de reposició davant de l’òrgan concedent en el termini d’un mes, de conformitat amb el que disposen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques. O bé, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos de conformitat amb el que disposen els articles 10, 44 i 46 de l’esmentada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s’utilitze qualsevol altra via que es considere oportuna.

6. De conformitat amb el que es disposa en l'article 5 del Decret llei 11/2024, de 12 de novembre, del Consell, pel qual s'adopten mesures administratives i econòmic-pressupostàries per a facilitar la resposta de la Generalitat a conseqüència de la DANA patida per la Comunitat Valenciana els dies 28 i 29 d'octubre de 2024, els actes, documents i expedients relacionats amb la concessió de la subvenció i el reconeixement de l'obligació relatius al procediment previst en el present decret seran objecte de control financer en substitució de la funció interventora.

*Article 7. Obligacions de les beneficiàries*

1. Les empreses beneficiàries d'esta subvenció queden obligades a sotmetre's a la normativa sobre supervisió, seguiment i control de subvencions, així com a facilitar tota la informació requerida per l'òrgan gestor de la subvenció. Igualment quedaran, en tot cas, subjectes a les obligacions imposades per l'article 14 de Llei 38/2003, de 17 de novembre, general de subvencions.

2. Atés que les presents ajudes es concedixen en atenció a la concurrència d'una determinada situació, no requerixen d'una altra justificació que l'acreditació per qualsevol mitjà admissible en dret d'esta situació prèviament a la concessió, sense perjuí dels controls que pogueren establir-se per a verificar la seua existència.

*Article 8. Forma de pagament de la subvenció*

1. El pagament de la subvenció s’efectuarà, per mitjà de transferència, al compte bancari que determine la beneficiària.

2. Per a rebre el pagament, la beneficiària haurà d’haver realitzat prèviament el tràmit telemàtic denominat «Procediment per a tramitar les altes, modificacions i baixes de les domiciliacions bancàries (Domiciliació bancària). Tràmit automatitzat», en el cas que no s’hagen presentat les dades de domiciliació bancària amb anterioritat davant de la Generalitat Valenciana o si, amb posterioritat, eixes dades han experimentat qualsevol variació.

*Article 9. Pla de control de les subvencions*

Una vegada realitzat el pagament, cada centre directiu comprovarà els requisits i les condicions establits per a l’obtenció de les ajudes, segons es determine en els corresponents plans de control que s’aprovaran a este efecte. Les empreses beneficiàries hauran d’aportar la informació i documentació que els siga requerida.

*Article 10. Anul·lació i reintegrament de les subvencions*

1. En els casos que comprove l’incompliment dels requisits de la subvenció, l’incompliment de la condició de manteniment de l’activitat en la Comunitat Valenciana, o els requisits previstos en l’article 37 de la Llei 38/2003, de 17 de novembre, general de subvencions, les beneficiàries hauran de reintegrar la totalitat de la quantitat percebuda més els corresponents interessos de demora. En estos casos, es procedirà a la incoació de l’oportú expedient que, amb audiència prèvia de la persona interessada, resoldrà la persona titular de l’òrgan competent per a atorgar la subvenció.

2. Les ajudes que s’arrepleguen en este decret són compatibles amb qualssevol altres ajudes o subvencions públiques que reben les empreses afectades, així com amb les indemnitzacions procedents d’altres entitats públiques o privades, fins al límit del valor del dany produït.

3. El falsejament o l’ocultació de dades i documents que afecten substancialment la concessió i l’entrega de fons públics donarà lloc a l’exigència de responsabilitats tant en l’orde administratiu com en el jurisdiccional competent.

4. El centre directiu es reserva el dret a realitzar totes les inspeccions tècniques i administratives que es consideren necessàries a fi de confirmar el compliment dels requisits i les obligacions que fonamenten la percepció d’esta ajuda.

*Article 11. Règim jurídic aplicable*

Estes subvencions es regiran pel que disposa este decret i, a més, per les disposicions de caràcter bàsic de la Llei 38/2003, de 17 de novembre, general de subvencions, i el reglament de la mencionada llei, aprovat pel Reial decret 887/2006, de 21 de juliol, excepte en allò que afecte els principis de publicitat i concurrència, així com pel que disposa la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i per la resta de normes de dret administratiu que siguen aplicables.

*Article 12. Publicitat*

Estes ajudes seran objecte de publicitat en la Base de dades nacional de subvencions, de conformitat amb el que establix l’article 18 de la Llei 38/2003, de 17 de novembre, general de subvencions, i la pàgina web de la Conselleria d’Innovació, Indústria, Comerç i Turisme.

*Article 13. Compatibilitat amb la normativa europea sobre ajudes públiques*

1. Les ajudes regulades en este decret són compatibles amb el mercat interior, de conformitat amb el que disposa l’article 107.1 del Tractat de funcionament de la Unió Europea, atés que, d’una banda, estes ajudes no tenen el caràcter d’ajuda selectiva perquè no van dirigides a empreses o sectors concrets, sinó a un conjunt genèric de destinataris en els quals es dona la concurrència d’una determinada situació, en este cas, haver resultat afectades per una catàstrofe natural. D’altra banda, el reduït import de l’ajuda i l’estat de desavantatge competitiu de les empreses beneficiàries per les pèrdues patides fan que, en cap cas, estes ajudes puguen falsejar la competència entre estats membres. Finalment, l’article 107.2.b del tractat declara compatibles amb el mercat interior «les ajudes destinades a reparar els perjuís causats per desastres naturals o per altres esdeveniments de caràcter excepcional».

2. En conseqüència, es tracta d’ajudes no subjectes a l’article 107.1 del Tractat de funcionament de la Unió Europea, per la qual cosa, d’acord amb el que establix l’article 3.4 del Decret 128/2017, de 7 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les subvencions establides per mitjà del present decret no requerixen cap notificació o comunicació a la Comissió Europea.

*Article 14. Tractament de dades de caràcter personal*

1. La participació en les presents ajudes comporta el tractament de dades de caràcter personal de les persones sol·licitants per part de la Conselleria d’Innovació, Indústria, Comerç i Turisme, que serà la responsable del tractament. Les dades personals arreplegades procediran de les sol·licituds presentades per les persones sol·licitants o els seus representants. Les dades que es proporcionen es tractaran amb l’exclusiva finalitat de gestionar la sol·licitud presentada.

2. Més informació de protecció de dades:

<https://cindi.gva.es/va/proteccio-dades>

DISPOSICIONS FINALS

*Primera. Habilitació per al desplegament del decret*

La persona titular de la Conselleria d'Innovació, Indústria, Comerç i Turisme podrà:

a) Desenrotllar el que es disposa en el present decret.

b) Mitjançant la resolució, ampliar el termini de presentació de sol·licituds indicat en l'apartat 1 de l'article 5.

c) Aprovar els reajustaments de les anualitats de la subvenció, en cas de ser necessaris, a fi d'assegurar l'adequació de les diferents anualitats a la realitat econòmica de l'execució de les ajudes.

*Segona. Efectes*

El present decret produirà efectes a partir de l’endemà de la publicació en el *Diari Oficial de la Generalitat Valenciana*.

Contra este decret, que posa fi a la via administrativa, es podrà interposar, potestativament, un recurs de reposició davant de l’òrgan que ha dictat l’acte, en el termini d’un mes des de la publicació del present decret en el *Diari Oficial de la Generalitat Valenciana*, d’acord amb el que disposen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de la publicació en el *Diari Oficial de la Generalitat Valenciana*. Tot això, de conformitat amb el que disposen els articles 10, 44 i 46 de la mencionada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s’utilitze qualsevol altra via que es considere oportuna.

  

València, 26 de novembre de 2024

Carlos Mazón Guixot

President de la Generalitat

María Ángela Cano García

Consellera d'Innovació, Indústria, Comerç i Turisme


Còpia Permalink ELI